Document ID: 32009R1111

KOMISJONI MÄÄRUS (EÜ) nr 1111/2009,
19. november 2009,
millega võetakse vastu eelarveaastaks 2010 ette nähtud vahendite liikmesriikidele eraldamise kava sekkumisvarudest pärit toiduainete tarnimiseks ühenduses enim puudust kannatavatele isikutele ning tehakse erand määruse (EMÜ) nr 3149/92 teatavatest sätetest
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkte f ja g koostoimes artikliga 4,
võttes arvesse nõukogu 15. detsembri 1998. aasta määrust (EÜ) nr 2799/98, millega kehtestatakse põllumajanduse eurol põhinev valuutakord, (2) eriti selle artikli 3 lõiget 2,
ning arvestades järgmist:
(1)
Vastavalt komisjoni 29. oktoobri 1992. aasta määruse (EMÜ) nr 3149/92 (millega kehtestatakse ühenduses enim puudustkannatavatele isikutele sekkumisvarudest pärit toiduainete tarnimise üksikasjalikud eeskirjad) (3) artiklile 2 peaks komisjon vastu võtma eelarveaastaks 2010 ette nähtud vahenditest rahastatava jaotuskava. Kõnealuse kavaga tuleks eelkõige kindlaks määrata kõnealust meedet kohaldavate liikmesriikide käsutuses olevate kava täideviimiseks vajalike rahaliste vahendite ülemmäär ning sekkumisametite ladudest saada olevate toodete kogused liikide kaupa.
(2)
Eelarveaastal 2010 jaotuskava kohaldavad liikmesriigid on edastanud vajaliku teabe komisjonile vastavalt määruse (EMÜ) nr 3149/92 artiklile 1.
(3)
Vahendite jaotamisel tuleb arvesse võtta eelkõige varasemaid kogemusi ja seda, millises ulatuses kasutasid liikmesriigid ära neile varasematel aastatel eraldatud vahendid.
(4)
Määruse (EMÜ) nr 3149/92 artikli 2 lõike 3 punkti 1 alapunktis c on sätestatud toetuste määramine, et osta turult tooteid, mis ei ole sekkumisvarudest ajutiselt kättesaadavad. Kuna sekkumisametite valduses olevad teraviljavarud ei ole piisavad selleks, et jaotada teravilja ja riisi vastavalt nõudlusele, on vaja kindlaks määrata toetus, et võimaldada eelarveaasta 2010 jaotuskava rakendamiseks vajaliku teravilja ja riisi koguse turult ostmist.
(5)
Määruse (EMÜ) nr 3149/92 artikli 7 lõikes 1 on sätestatud liikmesriikide vahel nende toodete üleandmine, mis ei ole liikmesriigi sekkumisvarudest kättesaadavad, kuid mida liikmesriik aastase jaotuskava rakendamiseks vajab. Seetõttu tuleks määruse (EMÜ) nr 3149/92 artiklis 7 sätestatud tingimuste korral anda 2010. aasta kava rakendamiseks luba vajalike ühendusesiseste üleandmiste jaoks.
(6)
Juhul, kui on ette nähtud, et tooted antakse selle liikmesriigi poolt, kus neid sekkumisvarudes hoitakse, üle teisele liikmesriigile, on määruse (EMÜ) nr 3149/92 artikli 7 lõikes 3 sätestatud võimalus, et ettevõtjad esitavad pakkumise ilma sekkumisvarudest eraldatud tooteid taotluse esitanud liikmesriiki üle viimata. Määruse (EÜ) nr 1234/2007 artiklis 25 on sätestatud, et riiklikesse sekkumisladudesse ostetud tooteid müüakse viisil, millega välditakse turuhäireid.
(7)
Praeguse olukorra tõttu piimaturul, mida iseloomustab piimatoodete madal hind, ei tohiks või ja lõssipulbri 2010. aasta jaotuskava puhul lubada määruse (EMÜ) nr 3149/92 artikli 7 lõikes 3 sätestatud võimaluse kasutamist, et vältida turuhäireid, mida nende toodete lubamine teatavatele, juba hästi varustatud turgudele endaga kaasa võib tuua. Samal põhjusel tuleks kõnealuse määruse artikli 4 lõigetes 2 ja 2a ettevõtjatele pakutud võimaluste kasutamist piirata nii, et ühenduses enim puudust kannatavatele isikutele jaotamiseks ette nähtud piimatooted vastavad teatavatele nende koostisega ja nende tootmisel kasutatud piima kogusega seotud nõuetele. Et jälgida selle eeskirja täitmist, peaksid liikmesriigid oma arenguaruannetes esitama üksikasjaliku nimekirja jaotatud toodete kohta, liigitatuna kategooriatesse „suure rasvasisaldusega” või „muud”.
(8)
Tagamaks, et sekkumisvarudest eraldatud piimatooted ei tule turule aastas ebasobival ajal, tuleks lühendada määruse (EMÜ) nr 3149/92 artikli 3 lõike 2 kolmandas lõigus sätestatud ajavahemikku, mille jooksul võib võid ja lõssipulbrit sekkumisvarudest välja võtta.
(9)
Arvestades 2010. aasta jaotuskava rakendamise keerukust, mis seisneb selles, et on vaja teha palju ühendusesiseseid üleandmisi, on asjakohane suurendada määruse (EMÜ) nr 3149/92 artikli 3 lõikes 3 sätestatud 5 % määra.
(10)
Aastase jaotuskava rakendamisel tuleks määruse (EÜ) nr 2799/98 artiklis 3 osutatud rakendusjuhuna käsitada riiklikult ladustatud varude haldamise eelarveaasta alguskuupäeva.
(11)
Vastavalt komisjoni määruse (EMÜ) nr 3149/92 artikli 2 lõikele 2 konsulteeris komisjon aastase jaotuskava väljatöötamise raames peamiste organisatsioonidega, kes on kursis ühenduses enim puudust kannatavate inimeste probleemidega.
(12)
Määruse (EMÜ) nr 3149/92 artikli 2 lõikes 1 on sätestatud, et komisjon võtab aastase jaotuskava vastu enne iga aasta 1. oktoobrit. Praeguse piimaturu olukorra tõttu ja võttes arvesse liikmesriikidega nende taotluste üle täiendava konsulteerimise vajadust, ei ole komisjonil olnud võimalik veel siiani jaotuskava vastu võtta. Aastase jaotuskava õigeaegse täitmise tagamiseks peaks käesolev määrus seega jõustuma vahetult pärast selle avaldamist.
(13)
Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1234/2007 artikli 27 alusel jaotatakse ühenduses enim puudust kannatavatele isikutele ette nähtud toiduained 2010. aastaks kooskõlas käesoleva määruse I lisas sätestatud aastase jaotuskavaga.
Artikkel 2
Artiklis 1 osutatud kava jaoks nõutavad toetused liikmesriikidele teraviljade ostmiseks turult on kindlaks määratud II lisas.
Artikkel 3
1. Erandina määruse (EMÜ) nr 3149/92 artikli 3 lõikest 2 tuleb 2010. aasta jaotuskava kohane või ja lõssipulber sekkumisladudest välja võtta alates 1. maist kuni 30. septembrini 2010. Käesoleval juhul ei kohaldata kõnealuse määruse artikli 3 lõike 2 viiendas lõigus sätestatud 60-päevast toodete sekkumisvarudest väljavõtmise ajavahemikku.
Esimest lõiku ei kohaldata siiski 500-tonniste või väiksemate koguste suhtes.
2. Erandina määruse (EMÜ) nr 3149/92 artikli 3 lõikest 3 tuleb 2010. aasta jaotuskava läbi vaadata, kui põhjendatud muudatused on 10 % või rohkem ühenduse kavas oleva toote koguse või väärtuse kohta.
Artikkel 4
1. Erandina määruse (EMÜ) nr 3149/92 artikli 4 lõigetest 2 ja 2a paigutavad liikmesriigid 2010. aasta jaotuskava rakendamisel jaotamiseks ette nähtud piimatooted kategooriate „suure rasvasisaldusega” või „muud” alla.
2. Liikmesriigid tagavad, et esimesse kategooriasse kuuluvate toodete piimarasva üldkogus on vähemalt 20 % kogumassist ja et teise kategooria toodete üldkoguse tootmiseks kulunud piimakogus on vähemalt 90 % nende kogumassist.
3. Määruse (EMÜ) nr 3149/92 artikliga 10 ette nähtud arenguaruanne 2010. aasta jaotuskava kohta sisaldab üksikasjalikku nimekirja jaotatud toodete kohta, liigitatuna kategooriatesse „suure rasvasisaldusega” või „muud”.
Artikkel 5
1. Käesoleva määruse III lisas loetletud toodete ühendusesiseseid üleandmisi lubatakse määruse (EMÜ) nr 3149/92 artiklis 7 sätestatud tingimustel.
2. Juhul, kui on ette nähtud, et lõssipulber või või antakse selle liikmesriigi poolt, kus neid tooteid sekkumisvarudes hoitakse, üle liikmesriigile, kus neid tooteid aastase jaotuskava rakendamiseks kasutatakse, ei ole ettevõtjal erandina määruse (EMÜ) nr 3149/92 artikli 7 lõikest 3 võimalust sekkumisvarudest välja võetud toodete ühenduse turule viimiseks esimeses liikmesriigis, vaid tal tuleb need üle viia teise liikmesriiki.
Artikkel 6
Käesoleva määruse artiklis 1 osutatud aastase jaotuskava rakendamiseks on määruse (EÜ) nr 2799/98 artiklis 3 osutatud rakendusjuhu kuupäev 1. oktoober 2009.
Artikkel 7
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 19. november 2009

Labels: 17
19
5
0
3
18